Papersnake/gushiwen huggingface dataset:
康熙三十二年1693春蒙圣恩赐袍至台恭纪二十韵有序
高拱乾（清代）

车服本酬庸，王臣励匪躬。
不才何比数，盛世幸遭逢。
道际垂裳日，朝多补衮功。
褰帷荣郭贺，布被卧孙弘。
吏重二千石，诗陈十五风。
珙球来海外，金缯赐宫中。
忆昔瀛台宴，为郎画省东。
追随承钜典，拜舞后群公。
捧出卿云丽，裁成御气浓。
一麾居郡国，十载课桑农。
辱与循良列，知蒙特达隆。
鹭门秋色好，鹢首绿波融。
扬激名难副，绥柔俗未同。
格苗当舜代，兴学慕文翁。
背曝暄思献，天高恩更崇。
鲛机输灿烂，凤尾并茏葱。
长短身虽称，伛偻趋益恭。
颁从骠骑将，制自内司空。
寸草三春照，孤蓬万里踪。
敢言章有德，祇识报无穷。
大风二首
赵蕃（宋代）

颇爱峡江江上山，几回陶冶付毫端。
眼中谁为善图貌，貌与桐江相并看。
布袋赞 其五
释绍昙（宋代）

布袋肩驮冷笑时，肚肠恶毒是人知。重重败缺难遮掩，犹自回头望阿谁。
蝴蝶歌
张乔（唐代）

东林蝴蝶西林舞，拍拍抱花香不语。半破葳蕤妒合欢，染湿粉衣狂栩栩。

林间有女娇盈盈，单衫半整来花亭。独立徘徊垂玉手，欲折花枝心恨久。

揉花碎花不足惜，蝴蝶何因与相识。怕是梦中来阿欢，踌躇不得入重门。

错认红颜便相狎，痴魂不辨泪啼痕。
戴夫人挽词
许景衡（宋代）

诗书历历教乡邻，甘旨熙熙八十春。尽道先生真孝子，故知贤十属夫人。

穗帷一诀三年后，柏垄孤坟数尺新。剪綵种萱今已矣，多应处处有遗尘。
游蛇岗岭庵
董嗣杲（宋代）

游历贪行入暮惊，蛇岗岭北衲庵清。
西风扫叶秋初劲，野火烧空晓尚明。
尘役未能抛白日，仙家不独有青城。
借眠熟睡全无梦，服了黄精体自轻。
拄杖
陆游（宋代）

吾尝评拄杖，妙处在轻坚。
何日提携汝，同登入峡船？
宋颂九首·明道
石介（宋代）

十年深宫，不有其权。
今日南面，退奸进贤。
兰亭诗
王涣之（魏晋）

去来悠悠子，披褐良足钦。超迹修独往，真契齐古今。
偈三首 其三
释有权（宋代）

禅禅，无党无偏。迷时千里隔，悟在口皮边。
答姜士元用舒国裳韵
邵宝（明代）

归舟不见急流难，曾向严滩濯我冠。何处世情非滟滪，几时尘梦不漪澜。

山中松子秋还落，海上桃根晚更蟠。遥想栖贤云雾里，定依北斗望长安。
冷泉独赏寄冲晦上人
释契嵩（宋代）

南风掠波溪水满，山中幽人来洗浣。独立溪傍清兴款，更爱泉流芳草短。

平生幽讨贵萧散，世道纷纭何足算。人间五月夏云烦，相约归为君莫缓。
上峡
刘文麟（清代）

连山筑长围，众水含积怒。无地恣披猖，勉强循轨度。

纡折千百回，其意在东注。砉然门户开，并力尽一赴。

万马横空来，惊愤不反顾。我舟当其冲，逆进相触忤。

百夫贯一缆，累时拔寸步。倒掷脱不虞，此身竟安付。

昨有估客船，咋指惊一误。木石相冲撞，破碎等瓜瓠。

崖畔余柿存，不忍目重驻。吁嗟造物意，设险独何故。

夕泊江之涯，惊定有余怖。月黑鸺鹠鸣，悲风振岩树。

远闻洪涛声，前滩尚无数。
官舍阻雨十日涌出闷成五绝呈徐判部
刘过（宋代）

竹隐先生名满世，自为举子已诗声。
春风若入五花判，莫遣紫微红药惊。
踏莎行
赵闻礼（宋代）

照眼菱花，剪情菰叶。梦云吹散无踪迹。听郎言语识郎心，当时一点谁消得。

柳暗花明，萤飞月黑。临窗滴泪研残墨。合欢带上旧题诗，如今化作相思碧。
南歌子（湖州作）
苏轼（宋代）

山雨潇潇过，溪桥浏浏清。小园幽榭枕苹汀。门外月华如水、彩舟横。

苕岸霜花尽，江湖雪阵平。两山遥指海门青。回首水云何处、觅孤城。
阳春歌二首
曹勋（宋代）

汉家离宫三百所，高卷珠帘沸箫鼓。
车如流水马如龙，兰麝飘香入烟雨。
通衢夹道起青楼，金马铜驼对公府。
五侯同日拜新恩，七贵分封列茅土。
玉窗朱户尽婵娟，丝竹声中喧笑语。
玳筵珠翠照樽罍，继烛临芳醉歌舞。
醉歌舞，醉歌舞，天长地久无今古。
孔子问礼图
刘克庄（宋代）

却莱辨夷夏，隳郈肃君臣。
丘岂生知者，聃非绝灭人。
访隐
李商隐（唐代）

路到层峰断，门依老树开。月从平楚转，泉自上方来。

薤白罗朝馔，松黄暖夜杯。相留笑孙绰，空解赋天台。
寄容老
胡仲弓（宋代）

抖擞征衣著，京尘点涴深。羡君有丘壑，愧我未山林。

卜隐中年事，怀人静夜心。何时遂归兴，杯酒共清吟。
张氏东园送王恭父得殿字
叶适（宋代）

燕鸿不相须，进趣自求便。
余来君其馆，乃复当我饯。
一春三月雨，亭树郁雾澱。
絮重厄飞杨，花蔫堆紫茜。
纵有百壶清，何能一笑遣。
为郎昔同甲，四海初会面。
凛然抱英特，霜宇抟温霰。
雄辞推落笔，一语不可选。
重来更纯粹，玉琢金就鍊。
汉家阐道术，四达诏群彦。
谈经石渠观，会议白虎殿。
通方要归宿，立异岂夸衒。
子行若微罪，天意委深眷。
以其今固辞，可信非始恋。
楚势宜绉絺，峡涨难短牵。
回舟泊书林，及此未掩卷。
江城子 惠山酬山楼与陈集生夜话
万廷仕（清代）

蒲帆六幅送斜阳。稻花香。夜苍凉。波上喧阗，箫鼓趁归航。

听得楼头呼白堕，山月吐，好飞觞。

元龙百尺任颓唐。面崇冈。瞰方塘。醉倚栏杆，何似倚沙棠。

对此茫茫愁并集，浑不寐，水天长。
广州蒲涧寺
苏轼（宋代）

不用山僧导我前，自寻云外出山泉。千章古木临无地，百尺飞涛泻漏天。

昔日菖蒲方士宅，后来薝卜祖师禅。而今只有花含笑，笑道秦皇欲学仙。
哭喻凫先辈
方干（唐代）

日夜役神多损寿，先生下世未中年。
撰碑纵托登龙伴，营奠应支卖鹤钱。
孤垄阴风吹细草，空窗湿气渍残篇。
人间别更无冤事，到此谁能与问天。
读唐遗录六绝 其五 安审信
王庭圭（宋代）

入阁趋班最后时，崇元御史合弹之。如何进奉二十万，便逐台中乞索儿。
台阳笔记题词
胡森（清代）

地准三万六千馀里之程途，耳目未遍心模糊。琅环石室有丹符，阐微泄秘如画图。

典坟未考肠已枯，一得台阳笔记如获珠。反复玩索，胜览陆公之书厨。

火山、玉山等方壶，嵚奇光怪造化炉。芳园、浊水景气殊，艳冶离奇超寰区。

石礁铁沙多忧虞，澎湖灿烂撑珊瑚。番钱妙巧誇锱铢，鸦片名烟法当诛。

蛤仔烂地称膏腴，琉球使过船吹竽。八尺门鲤五色驱，金包穴吐硫磺酥。

漳泉粤庄为德隅，义民叠出看于于。吁嗟兮长吁，观此一卷无多犹截蒲，胡以奇山异水能横铺。

风土人物随心摹，经济中藏名言俱。斯编作者问谁乎，东鲁昔任东宁之老儒。
叵罗词 其一
游智开（清代）

折尽杨柳枝，绾尽杨柳丝。与郎作叵罗，绾郎无别离。
晚步
黄大受（宋代）

扇小葛衣轻，风清草路平。
水声逢石怒，烟素近山明。
唤犊牛回顾，惊人犬倒行。
耨夫方到屋，月已屋头生。
旅兴 其二十八
刘基（明代）

晨兴梳短发，庭树生秋风。万物有容色，与故各不同。

硕实属老有，天柔怨童蒙。英英黄金花，旎旎清露丛。

岁暮等沦落，何异蒿与蓬。
双泉
陈岩（宋代）

槛泉涌出不多深，兑泽相资互有心。
水净苦嫌尘土污，底须吾欲濯吾襟。
士特见和复次前韵
李纲（宋代）

丘园命驾未应回，三径还同蒋诩开。盘谷初能容蕙帐，钧天无复梦瑶台。

稚年尚忆嬉游处，老境相从归去来。幸有西山供醉眼，不妨吟望思悠哉。
句
徐融（南北朝）

淮船分蚁队，江市聚蝇声。
见罗罗
杭淮（明代）

野人形骸如木土，出入防身负长弩。白布裹额金耳环，腰下红丝约双股。

道傍私语如嗟咨，山深少见汉官仪。由来人情一失抚，不独此辈为豺虎。
繁台春集
李梦阳（明代）

小径缘台春自花，重堤飞阁尽云沙。能将白发随流辈，柰何清壶遣岁华。

断塔草垣增阒寂，古城芳岸趁欹斜。忽惊旅雁思南北，海色边愁入暮笳。
种芭蕉
曾几（宋代）

僧窗谁与晤，有竹两三竿。
栽培费老手，方法传多端。
朝朝问无恙，暮暮愁其乾。
调护阅三载，今年遽雕残。
芭蕉虽小草，长大不作难。
一身菡萏然，万窍玲珑间。
满中贮春水，烈日何能干。
以兹阴凉叶，代彼青琅玕。
但恐质柔脆，不堪岁祁寒。
人生无牢强，当作如是观。
唐享昊天乐。第十
武则天（唐代）

肃肃祀典，邕邕礼秩。三献已周，九成斯毕。

爰撤其俎，载迁其实。或升或降，惟诚惟质。
山居十首
陈造（宋代）

山间有好事，时肯问何如。
束送箸头薤，鲜分匙面鱼。
披襟偕我饱，揽发为君梳。
一笑尘劳外，都无病可祛。
次正夫途中蔬食韵
彭汝砺（宋代）

昔未与公游，同志不同居。我宠居凤掖，公名专石渠。

醪醴赐上尊，膏膻给天厨。彭城作逐客，事事秦越殊。

尚惭素餐诗，苦畏城旦书。岂能万钱食，谬驾双轮车。

时时置杯盘，登眺随所如。公行适在野，乃至歌无鱼。

人生一世间，百年实斯须。无所不可安，何独贵纡朱。

饮河惟满腹，奚欠亦奚馀。作诗促公归，去直承明庐。
倦雨
李洪（宋代）

留滞都城日欲归，江昏雨脚又霏微。
祗愁陇上麦蛾化，岂要枝间梅子肥。
熏上人归云溪
释德洪（宋代）

闻道衡峰北，寺当猿叫村。夜楼千嶂月，书榻一溪云。

我惯蹈忧患，君方蜕垢纷。莫嫌林下石，藓涴褶衣裙。
闰九月重阳前一日奉陪梅所知司游员山谒康仙祠即席次韵二首 其一
林弼（明代）

清游曾记十年前，员峤山中访老仙。竹寺题诗风满帽，梅溪载酒月明船。

神游弱水三千里，目极齐州九点烟。何日重来问真诀，白云深处种芝田。
同阎大湖上步月
万寿祺（明代）

残霭动疏林，平畴入远浔。
月圆今夕话，风碎隔年心。
蹙蹙江湖窄，瞿瞿天地深。
偶传消息好，喜慰一登临。
相州昼锦堂记
欧阳修（宋代）

仕宦而至将相，富贵而归故乡。此人情之所荣，而今昔之所同也。

盖士方穷时，困厄闾里，庸人孺子，皆得易而侮之。若季子不礼于其嫂，买臣见弃于其妻。一旦高车驷马，旗旄导前，而骑卒拥后，夹道之人，相与骈肩累迹，瞻望咨嗟；而所谓庸夫愚妇者，奔走骇汗，羞愧俯伏，以自悔罪于车尘马足之间。此一介之士，得志于当时，而意气之盛，昔人比之衣锦之荣者也。

惟大丞相魏国公则不然：公，相人也，世有令德，为时名卿。自公少时，已擢高科，登显仕。海内之士，闻下风而望余光者，盖亦有年矣。所谓将相而富贵，皆公所宜素有；非如穷厄之人，侥幸得志于一时，出于庸夫愚妇之不意，以惊骇而夸耀之也。然则高牙大纛，不足为公荣；桓圭衮冕，不足为公贵。惟德被生民，而功施社稷，勒之金石，播之声诗，以耀后世而垂无穷，此公之志，而士亦以此望于公也。岂止夸一时而荣一乡哉！

公在至和中，尝以武康之节，来治于相，乃作“昼锦”之堂于后圃。既又刻诗于石，以遗相人。其言以快恩仇、矜名誉为可薄，盖不以昔人所夸者为荣，而以为戒。于此见公之视富贵为何如，而其志岂易量哉！故能出入将相，勤劳王家，而夷险一节。至于临大事，决大议，垂绅正笏，不动声色，而措天下于泰山之安：可谓社稷之臣矣！其丰功盛烈，所以铭彝鼎而被弦歌者，乃邦家之光，非闾里之荣也。

余虽不获登公之堂，幸尝窃诵公之诗，乐公之志有成，而喜为天下道也。于是乎书。

尚书吏部侍郎、参知政事欧阳修记。
游阳明洞天
陈允平（宋代）

万木阴沉锁石门，烟霞深处近昆仑。
洞箫声接玉台磬，宝盖影摇金殿旛。
湘浦有龙云气湿，越山无鹤露华昏。
灵芝采尽妲何处，溪上白苹花正繁。
矮斋杂咏二十首·送行
华岳（宋代）

秋波春水照残霞，恨雨愁云亸髻鸦。
飞上领襟随得去，妾身安得似杨花。
次韵徐庭珍春日杂言十首
陈棣（宋代）

冶叶倡条过女墙，依然还作故园香。
雄蜂雌蝶无聊赖，尽日颠狂有底忙。
春到村居好四绝
郑刚中（宋代）

春到村居好，清明欲禁烟。
乱红桃下雨，轻白柳飞绵。
简史子由主簿
释宝昙（宋代）

晓行云海意苍茫，画入王维鸿雁行。
烟树屏山分远近，风帆沙雁认微芒。
笔端应有鲛人泪，句法仍搜墨客肠。
日暮归来欣有得，眼空当不数潇湘。
歌
元宏（南北朝）

两菖蒲，新野乐。
和冯慕冈年兄五诗 其五 祭皋陶
曹于汴（明代）

昔闻尧阶指佞草，想是今时珥笔人。慢道草多佞全歇，当应佞夥草不神。

果如谳狱系皋士，何独悲囚痛夏君。安得无佞亦无草，尧皇皋佐乐长春。
月夜不寐
廖行之（宋代）

寒著衾裯思不禁，月娥於我似钟情。
更添眷眷窥檐入，容与横窗一带明。
谢从善挽词
杨万里（宋代）

一腹储三箧，双钩挽万牛。
行身平中准，阅世澹於秋。
紫诰犹新墨，霜髯忽古丘。
清风未作记，挂剑泪川流。
福严寺呈贯之少卿并诸禅老
刘摰（宋代）

眼熟林峦认旧缘，耆关峰北入霏烟。云房直上三千尺，蜡屐重霏十五年。

山奥坐能朝万象，地灵深自接诸天。暂游久住均如梦，社客何须约白莲。
吴资政守陜一年还守西都又改礼部寄示在陜时诗作此致谢
刘敞（宋代）

分陜间何阔，期年迨有成。去思仍旧俗，来暮已新声。

父老壶浆远，儿童竹马轻。图书还洛奥，礼乐命春卿。

继出甘棠什，流传大雅情。正风瞻岂弟，旧观复神明。

露鹤九秋警，霜蝉千里清。知音非季子，犹识二南并。
阳武王安之寄石榴
梅尧臣（宋代）

安榴若拳石，中蕴丹砂粒。
割之珠落盘，不待蛟人泣。
旧友大河滨，作宰实畿邑。
严霜百果熟，为赠忽我及。
始时童稚娇，争取猴猿集。
老夫所食微，何假更收拾。
聊答君意勤，作诗恨短涩。
偈颂二百零五首
释正觉（宋代）

一灯分耀百千灯，个事宗家谁也曾。
少室相传断臂可，黄梅分付坠腰能。
送曹守司直二首 其二
刘克庄（宋代）

已满葵丘戍，民犹借一年。何曾拔薤本，亦不用蒲鞭。

羡帑留修泮，公厨少起烟。今无采诗者，付与后人传。
浏阳五咏·渭水
杨时（宋代）

洄渊浩荡白鸥飞，老懒时来坐钓矶。
岸帻行人聊自适，不应憔悴似湘缧。
题鄞江
舒坦（宋代）

地吞越绝海分深，渺渺平流万马骎。
早晚渡船潮有信，往来鸥鸟客无心。
寒空倒影千山动，暖日澄波万籁沈。
安用鱼龙閒养鬣，平时春雨自成霖。
天净沙·江亭远树残霞
吴西逸（元代）

江亭远树残霞，淡烟芳草平沙。绿柳阴中系马。夕阳西下，水村山郭人家。
二月博二十四日馆宿兴宗舍后桃花盛开偶书牖
司马光（宋代）

金马春寂寂，农桃随意开。
夕风零落尽，不待主人来。
春阴词
钱林（清代）

湖气酿春春不流，柳丝摇梦低汀洲。东风衣袖卷烟雾，十里画汀如画楼。

酒旗濛濛湿轻暝，屋角梨云白成影。入间还是养花天，满地花魂招不醒。

谁家帘阁春寒隔，阑干吹上相思色。镜里分明堕晚愁，盘鸦入手昏于墨。
草
真山民（宋代）

草枯根不死，春到又敷荣。
独有愁根在，非春亦自生。
题广爱寺楞伽山
净显（唐代）

灵异不能栖鸟雀，幽奇终不着猿猱。为经巢贼应无损，

纵使秦驱也谩劳。珍重昔贤留像迹，陵迁谷变自坚牢。

（失二句）。
处士妻十首
刘克庄（宋代）

当日献皇后，逃生屋壁间。
何如伴庞老，同入鹿门山。
偈颂一百零四首
释绍昙（宋代）

灵江月，中岩月。
交影松萝，断猿啼切。
声色纯正真见一边，骑声盖色天然别，
别别，明觉掀眉，
长庚吐舌。
吊邓洵美
李昉（宋代）

十年衣染帝乡尘，踪迹仍传活计贫。
高掇桂枝曾遂志，假拖蓝绶至终身。
侯门寂寞非知己，泽国
悽惶似旅人。今已向公坟畔过，
不胜怀抱暗酸辛。
菩萨蛮
王之道（宋代）

小庭过雨莓苔滑。碧波滟滟池光阔。睡起□雕阑。不言神思闲。

晚来调瑟罢。笑语秋千下。高枕绿杨风。隔帘花映红。
和梅镜寄韵
何梦桂（宋代）

未能生翼化鲲鱼，谁御泠风问太初。
十载青衫关洛客，半生白首楚桥书。
蹇驴岂解思长道，病鹤徒知恋旧庐。
世有二程精说易，皋比何事到横渠。
石门山泉
郑谷（唐代）

一脉清泠何所之，萦莎漱藓入僧池。云边野客穷来处，石上寒猿见落时。

聚沫绕崖残雪在，迸流穿树堕花随。烟春雨晚闲吟去，不复远寻皇子陂。
试院中
王安石（宋代）

白发无聊病更侵，移床卧竹向秋阴。
朝来雁背西风急，吹折江湖万里心。
过伏波祠呈长溪郑子
翁万达（明代）

乌蛮江水夏连天，伐鼓鼕鼕上濑船。济险幸随双鹢度，论文应忆十年前。

树云迢递晴相待，琴鹤因依梦亦牵。新息祇缘贪苡薏，不妨吾辈远行边。
别陈常簿埙五首
杜范（宋代）

心理同一辙，世学何多门。
倡徒各有植，成性非两存。
羽之到圣处，心小道自尊。
工夫未易熟，毁誉何足论。
元声许茶绝句督之
朱松（宋代）

凤山一震卷春回，想见香芽几焙开。未办倩君持券买，故应须我著诗催。
送僧归蜀
释广闻（宋代）

曾经巴峡听啼猿，万想千思举不全。一万里风吹梦转，月明人上锦江船。
减字木兰花·爱而不见
张孝祥（宋代）

爱而不见。立马章台空便面。想像娉婷。只恐丹青画不成。诗人老去。恰要莺莺相伴住。试与平章。岁晚教人枉断肠。
后杂兴 其二
赵宾（清代）

散行阅畦蔓，一叶藏一瓜。蕊而不实者，满目炫黄花。

方悟古至人，不苟露英华。隆中抱膝客，棘津卖浆家。
阅都台檄催赴省试四首 其一
林光（明代）

烟霞欲遂此生谋，台檄飞催未肯休。总把流光销卦画，更提双眼到伊周。

行藏祇益山灵笑，贫病能忘老母忧。谁为当权声一语，且容樗栎长林丘。
和寄乐天
白居易（唐代）

贤愚类相交，人情之大率。然自古今来，几人号胶漆。

近闻屈指古，元某与白乙。旁爱及弟兄，中权避家室。

松筠与金石，未足喻坚密。在车如轮辕，在身如肘腋。

又如风云会，天使相召匹。不似势利交，有名而无实。

顷我在杭岁，值君之越日。望愁来仪迟，宴惜流景疾。

坐耀黄金带，酌酡赪玉质。酣歌口不停，狂舞衣相拂。

平生赏心事，施展十未一。会笑始哑哑，离嗟乃唧唧。

饯筵才收拾，征棹遽排比。后恨苦绵绵，前欢何卒卒。

居人色惨淡，行子心纡郁。风袂去时挥，云帆望中失。

宿酲和别思，目眩心忽忽。病魂黯然销，老泪凄其出。

别君只如昨，芳岁换六七。俱是官家身，后期难自必。
双松亭
谢绛（宋代）

筑居喜物外，披迳穷木末。
层阜绕襟带，澄江见毫发。
芬芬山蜜熟，决决春泉活。
林梢闪猿陨，石罅憖衔月。
坐长百虑寂，望远孤兴发。
何必较万殊，吾自师吾达。
题永州东山西亭
胡寅（宋代）

此亭得名从子厚，琬琰一篇传不朽。
我来相望三百年，误使承流称太守。
初无施舍慰民心，漫有诗歌喧众口。
东山妓女北海尊，歌舞春风醉花柳。
欲回面势直西南，更植修篁遮培塿。
卷舒云雨襟袖间，溅浣冠缨尘土后。
近闻王师频奏凯，狂虏不复窥庐寿。
吾君神武光宣上，将相宏略方召偶。
遄归北狩定有期，开拓中原岂无手。
雇予疎懒归意迫，当世功名息心久。
寄言怅望独醒人，欲报厚德乏琼玖。
遥山蹙黛酒如江，劝我日饮无何有。
次韵伯瑞见示并怀叔骥和叔
赵蕃（宋代）

世情易作风沙散，我辈端知雪柏坚。
不以翱翔鸿鹄与，遂忘寂柏鹭鸥边。
往来苕霅浑疑梦，邂逅潇湘重足怜。
何日笑呼贤伯仲，持螯剥芡大人前。
崇寿院霜钟双阁
韩松（宋代）

吾闻海上多云气，万状千形各殊异。
人间亦有亦等奇，二钟之山盖其类。
高崖凌空上摩云，下有岩隙颇幽邃。
料应自古水泷濯，弹空蜂房悬师鼻。
玲珑断续瘦入骨，奇怪嶙峋复苍翠。
身如抵掌在灵谷，又若謦咳发深隧。
笙竽金石不一音，风浪翻腾随所寄。
我来天晴江面平，遂得优游访天秘。
低昂壈坎或欹侧，藤蔓盘旋青覆被。
遥知蓬莱隔沧海，毛羽不航人莫至。
归来困卧小蓬窗，梦想高天三十二。
苏养直留客诗帖赞
岳珂（宋代）

予在京江，盖惯识江南之秋。一成之去，而虚作十年之留也。
五月八日喜雨
韩淲（宋代）

洒洒如人意，明明助岁功。夜阑愁有月，晓起喜无风。

坡老记为美，宣王诗最工。朝家一祈祷，田里得和丰。
细柳驿
权德舆（唐代）

细柳肃军令，条侯信殊伦。棘门乃儿戏，从古多其人。

神武今不杀，介夫如搢绅。息驾幸兹地，怀哉悚精神。
送友之戎幕
林张枢（明代）

金吾上将开东阁，白发参军起曲阿。
严武故人唯杜甫，马周知己独常何。
龙蛇久斗缠兵甲，鸿雁高飞避网罗。
慷慨平生两行泪，哀时更比别离多。
兰若生春阳
佚名（两汉）

兰若生春阳，涉冬犹盛滋。
愿言追昔爱，情款感四时。
美人在云端，天路隔无期。
夜光照玄阴，长叹恋所思。
谁谓我无忧，积念发狂痴。
菩萨蛮（十之五）
邓肃（宋代）

廉纤细雨连天远。纱窗不隔斜风冷。花柳自生春。无聊空闭门。

风风携手处。回首烟汀暮。嬉笑在高楼。知人牢落否。
氐州第一 前题 煤掌包
姚华（清代）

千丈淄尘和梦做，影迷离，是甚眉眼。黛里摇唇，烟中着语，镕铁粗成乍刬。

说与苏秦，纵金尽无须颜赧。怎不如伊，存身向晦，听人嘲难。

海又扬尘今渐满。最清处蓬莱较浅。爨下余焦，墨边残沥，予亦无长短。

几人家堪举火，才兵烬炊烟凄断。头脑冬烘，待君来一寒能暖。
饮书云台怀韩寅仲时寅仲已令遂安
欧必元（明代）

东篱三径傍城开，十载空悬梦寐来。云本无心疑出岫，游曾有约为登台。

诗成郢调惊人句，墨副罗浮校乘才。闻道政成清似水，严陵滩下几潆洄。
观灯口号
姜夔（宋代）

正好嬉游天作魔，翠裾无奈雨沾何。
御街暗里无灯火，处处但闻楼上歌。
送袁居易掌教同安
祁敕（明代）

三礼文坛旧擅名，一官新拜泮庠清。锦囊荷月趋闽岭，宝剑冲寒出禁城。

砚扑芹香春昼永，庭移槐荫午风轻。谁云讲席非经济，榱桷材良是政成。
立春七 其二
刘克庄（宋代）

生后至和嘉祐时，老身犹及见淳熙。都忘满镜星星发，带了春幡便出嬉。
淮东兵马钤辖赵公
周必大（宋代）

籍甚宣王七世孙，麟题信厚典型存。青云事业成难弟，黄甲科名付后昆。

炊臼方悲鸾镜舞，奠楹俄掩毳衣璊。翩翩双旐馀杭路，细雨西风总断魂。
踏莎行
蔡伸（宋代）

客里光阴，伤离情味。玉觞未举心先醉。临岐莫怪苦留连，樯乌转处人千里。

恨写新声，云笺密寄。短封难尽心中事。凭君看取纸痕斑，分明总是离人泪。
偈颂三首
释了朴（宋代）

德山入门便棒，临济入门便喝。
临济喝处，德山棒头耳聋；德山检时，
临济喝下眼瞎。虽然一搦一抬，
就中全生全杀。
颂古二十七首 其九
释昙贲（宋代）

未曾拈出定盘星，多少行家怨不平。待得权衡地就手，方知斤两自分明。
故园秋日曲四首 其二
谢翱（宋代）

茅茨竹外烟火青，杉鸡啁哳向田鸣。家家红盐殷新杵，绿树裹创子如雨。
次韵鲜于伯几秋怀古体
方回（元代）

斯人晚始识，浪走天下半。
既将戟为髯，更用田作面。
大材异拱把，劲翮谢笼绊。
去年主糟丘，稍厌盆盎乱。
忸怩较毫里，踊跃凌汗漫。
今年灶产蛙，田里足咨怨。
民穷如受围，合遣老将援。
医王殊不灵，瘧鬼未即窜。
卧念为鱼者，厄运孰与逭。
羸马驻刍秣，稚子且葵苋。
大似周南留，宁有东平恋。
或报御史除，摇首亦弗愿。
点勘篆籀古，掇拾简编断。
秋雨吟斋灯，夜月邻砧练。
一醉洗抑郁，岂无爱酒伴。
蠖屈未可欺，鹏抟讵能算。
次韵范石湖田园杂兴诗六十首 秋日十二首之二 其三十八
凌云翰（元代）

晚凉何处听秋声，脩竹千竿翠绕扃。自起开窗看微月，风萤撩乱一池星。
览明觉语
释云岫（宋代）

瀑雪一千馀丈白，洞庭七十二峰寒。当年若也收归藏，此录谁知是别传。
赤壁鏖兵
金朋说（宋代）

西北楼船烈焰中，周瑜于此破曹公。
孙郎不是刘豚犬，百万兵消一阵风。
春雨
姚允迪（清代）

织烟凝雾一丝丝，洒遍东风绿野滋。弱柳萦愁低翠黛，落花无力湿燕支。

凉生深院燕归早，润逼熏笼香散迟。苔色满阶帘不卷，午馀销倦独吟诗。
西江月·觉性从来具足
姬翼（元代）

觉性从来具足，天真本自完全。浮生多被眼睛瞒。并月空花缭乱。八识元从孰起，六根本是谁般。豁然打破这疑团。吾道分明一贯。
次韵景瑜 其一
韩淲（宋代）

春山岁晚成良集，不但杯中酒圣贤。一局棋声转歌扇，醉和归梦入梅边。
春日书怀四首
姜夔（宋代）

武昌十万家，落日紫烟低。
亭亭头陀塔，高处白鸟棲。
白鸟忽飞去，春山空四围。
南楼有佳人，再召且再辞。
闭门课文事，撄物深一机。
斯人不可致，白鸟会来归。
皇后阁端午帖子
许应龙（宋代）

辟邪不用符为佩，续命何须彩结丝。
逮下徽音继樛木，穰穰福履已来绥。
予久客思归以秋光都似宦情薄山色不如归意浓
仇远（元代）

自我来溧阳，四见木叶秋。
泮宫久敝漏，量力完且修。
幸然土木备，及此工役休。
巍巍大成殿，势与邹鲁侔。
圣贤日云迈，可以遗象求。
扪心了无怍，一扫筑舍谋。
咫尺三茅山，乃独欠此游。
且须归去来，速为营菟裘。
邹松滋寄苦竹泉橙麴莲子汤三首
黄庭坚（宋代）

天将金阙真黄色，借与洞庭霜後橙。
松滋解作逡巡麴，压倒江南好事僧。
添倅至因谒之来访乃故相郡侯之子也
韩淲（宋代）

相国推前辈，通家复胜游。人知新别驾，我叹旧州侯。

世数推迁远，时情展转休。衡山云冉冉，玉水日悠悠。
正同诸丈钱别制干郎中
度正（宋代）

春风来户牖，春雨过庭隅。
揽袂送征车，去去不须臾。
借问何人斯，玉立美且姝。
庆历丞相孙，太学学为儒。
一日上震怒，大奸伏其辜。
议者不深计，但惟和是图。
直欲函其首，而往献匈奴。
君言国大柄，不过赏与诛。
况此非常刑，何言归之欤。
日月天之经，山河地之枢。
纲维在名分，臣子当力扶。
大义傥一失，自今难枝吾。
此事如君家，曾老姑之夫。
又如和议初，编修澹斋胡。
精诚贯金石，勇气激顽懦。
北庭闻此言，何敢更凶愚。
公卿顾之叹，识者空嗟吁。
有如此英才，一第岂足污。
便当司献纳，朝夕赞庙谟。
奈何遗之外，沈浮在江湖。
应聘入宾筵，万里来成都。
我昔闻其名，英声震八区。
今幸见其面，堂堂六尺躯。
胸中浩无际，万卷储经郛。
开口论世事，不讦亦不谀。
况兹当才难，所怀真所须。
奉檄过西鄙，敢惮历崎岖。
西州号陆海，剑外颇焦枯。
男耕饥不粟，女蚕寒不襦。
连年难丰登，今其庶矣乎。
抚摩劝薄敛，劳来先蠲逋。
疾苦得上闻，欢声沸道涂。
褰裳韩信溪，去就想不拘。
徘徊萧何堰，万斛收赋租。
酾酒李固墓，九原傥可呼。
再拜武侯祠，武侯伊吕徒。
事业虽不就，千载悬规摹。
一力扶汉鼎，初若甚区区。
北震于曹魏，东连于孙吴。
驯致河洛间，南望携箪壶。
传记尚可考，遗迹应未芜。
曩闻张忠献，初官敛版趋。
殷勤严先生，赠言良非迂。
具云今汉中，二士山泽癯。
引之与为友，道义相涵濡。
以此忠献公，德业日敷腴。
驾言过汉中，愿毋疾其驱。
世固不乏士，安知今也无。
邂逅或相遇，提携与之俱。
引领星桥边，云间望归凫。
夏初临·天龙寺是高欢避暑宫旧址
朱彝尊（清代）

贺六浑来，主三军队，壶关王气曾分。人说当年。离宫筑向云根。曾烟一片氤氲，想香姜、古瓦犹存。琵琶何处？听残《敕勒》，销尽英魂。
霜鹰自去，青雀空飞，画楼十二，冰井无痕。春风袅娜，依然芳草罗裙。驱马斜阳，到鸣钟、佛火黄昏。伴残僧、千山万山，凉月松门。
点绛唇·荫绿围红
冯延巳（五代）

荫绿围红，
梦琼家在桃源住。
画桥当路，
临水双朱户。
柳径春深，
行到关情处。
颦不语，
意凭风絮，
吹向郎边去。
李伯时画十古图郑尚明作诗诗辞多振绝因为同赋 醉山简
刘子翚（宋代）

倒载山公岂酒狂，群儿拍手岘山旁。汗青等是虚填耳，不把云台唤酒乡。
南安道中
朱熹（宋代）

晓涧淙流急，秋山寒气深。高蝉多远韵，茂树有馀阴。

烟火居民少，荒蹊草露侵。悠悠秋稼晚，寥落岁寒心。
颂十玄谈·回机
释印肃（宋代）

权挂垢衣云是佛，释迦也似偷空贼。
忽然捉败不相饶，丹霞火裹纯金色。
依韵奉和司徒侍中壬子中秋对月
强至（宋代）

莫畏流光催白头，且欣圆魄半清秋。
当时初作今宵会，每岁还同故事修。
飞盖漫游亏燕喜，胡床独坐减风流。
何如锦席笙歌拥，醉看银盘射玉楼。
古绝句
佚名（两汉）

南山一桂树，
上有双鸳鸯。
千年长交颈，
欢爱不相忘。
杂曲歌辞。蓟门行
李希仲（唐代）

旄头有精芒，胡骑猎秋草。羽檄南渡河，边庭用兵早。

汉家爱征战，宿将今已老。辛苦羽林儿，从戎榆关道。

一身救边速，烽火连蓟门。前军鸟飞断，格斗尘沙昏。

寒日鼓声急，单于夜火奔。当须徇忠义，身死报国恩。
月夜偕高寄泉访树君先生不遇
徐大镛（清代）

满地月明夜，携行高达夫。幽人不可即，顾影生踟蹰。

霜鹤一声唳，寒梅花著芜。归来眠未稳，梦已到林逋。
次韵夹谷子括吴山晚眺
方回（元代）

鹘飞欲没海天宽，万动盈虚静处观。
一画微阳迎日至，九畴休徵验时寒。
世间劫火灰何限，物外仙棋局未残。
好与苍生司性命，五风十雨报平安。
开元老柏行
乌斯道（明代）

开元老柏鄞城东，平地有此谪下龙。黄肠腐烂腹空空，五石之尊亦可容。

一面天然户开辟，四围日透窗玲珑。瘦骨已见黑如铁，直柯岂有青于铜。

昔日盘盘九天上，十亩繁阴散春浪。四山云气接蜿蜒，万里天风翼清壮。

不知今日带凄凉，秃短竟如髡斩状。两枝独秀何凌兢，元气不减千年青。

密叶偏承雨露泽，寸心默荷天地情。呜呼朽质空好在，大器无成欲谁待。

开元遗植到皇元，萧然屡阅山河改。开元天子锦绣焚，五风十雨真好春。

李花乱落子规叫，春梦悠悠空暮云。青毡旧物窅何觅，幸有老柏至今存。

我来相对坐良久，临风默默思开元。只今四海天荡荡，一身苦无尺地安。

何当就此啖芳烈，身生羽翼如翔鸾。乘虚御风览八极，东游阆苑西昆崙。

坐令鬼物骏奔走，雷雨夜作移霜根。不种昆崙即阆苑，终当伴我含清芬。
远游
屈原（先秦）

悲时俗之迫阨兮，愿轻举而远游。
质菲薄而无因兮，焉讬乘而上浮？
遭沈浊而污秽兮，独郁结其谁语！
夜耿耿而不寐兮，魂营营而至曙。
惟天地之无穷兮，哀人生之长勤。
往者余弗及兮，来者吾不闻。
步徙倚而遥思兮，怊惝怳而乖怀。
意荒忽而流荡兮，心愁悽而增悲。
神倏忽而不反兮，形枯槁而独留。
内惟省以操端兮，求正气之所由。
漠虚静以恬愉兮，澹无为而自得。

闻赤松之清尘兮，愿承风乎遗则。
贵真人之休德兮，美往世之登仙；
与化去而不见兮，名声著而日延。
奇傅说之讬辰星兮，羡韩众之得一。
形穆穆以浸远兮，离人群而遁逸。
因气变而遂曾举兮，忽神奔而鬼怪。
时仿佛以遥见兮，精晈晈以往来。
超氛埃而淑邮兮，终不反其故都。
免众患而不惧兮，世莫知其所如。

恐天时之代序兮，耀灵晔而西征。
微霜降而下沦兮，悼芳草之先蘦。
聊仿佯而逍遥兮，永历年而无成。
谁可与玩斯遗芳兮？长向风而舒情。
高阳邈以远兮，余将焉所程？

重曰：
春秋忽其不淹兮，奚久留此故居。
轩辕不可攀援兮，吾将从王乔而娱戏。
餐六气而饮沆瀣兮，漱正阳而含朝霞。
保神明之清澄兮，精气入而麤秽除。
顺凯风以从游兮，至南巢而壹息。
见王子而宿之兮，审壹气之和德。

曰“道可受兮，不可传；
其小无内兮，其大无垠。
毋滑而魂兮，彼将自然；
壹气孔神兮，于中夜存。
虚以待之存，无为之先；
庶类以成兮，此德之门。”

闻至贵而遂徂兮，忽乎吾将行。
仍羽人于丹丘，留不死之旧乡。
朝濯发于汤谷兮，夕晞余身兮九阳。
吸飞泉之微液兮，怀琬琰之华英。
玉色頩以脕颜兮，精醇粹而始壮。
质销铄以汋约兮，神要眇以淫放。
嘉南州之炎德兮，丽桂树之冬荣；
山萧条而无兽兮，野寂漠其无人。
载营魄而登霞兮，掩浮云而上征。
命天阍其开关兮，排阊阖而望予。
召丰隆使先导兮，问太微之所居。
集重阳入帝宫兮，造旬始而观清都。

朝发轫于太仪兮，夕始临乎于微闾。
屯余车之万乘兮，纷容与而并驰。
驾八龙之婉婉兮，载云旗之逶蛇。
建雄虹之采旄兮，五色杂而炫耀。
服偃蹇以低昂兮，骖连蜷以骄骜。
骑胶葛以杂乱兮，斑漫衍而方行。
撰余辔而正策兮，吾将过乎句芒。
历太皓以右转兮，前飞廉以启路。
阳杲杲其未光兮，凌天地以径度。
风伯为余先驱兮，氛埃辟而清凉。
凤凰翼其承旂兮，遇蓐收乎西皇。
揽慧星以为旍兮，举斗柄以为麾。
叛陆离其上下兮，游惊雾之流波。
时暧曃其曭莽兮，召玄武而奔属。
后文昌使掌行兮，选署众神以并轂。
路漫漫其修远兮，徐弭节而高厉。

左雨师使径侍兮，右雷公以为卫。
欲度世以忘归兮，意姿睢以抯挢。
内欣欣而自美兮，聊媮娱以淫乐。
涉青云以汎滥游兮，忽临睨夫旧乡。
仆夫怀余心悲兮，边马顾而不行。
思旧故以想象兮，长太息而掩涕。
汜容与而遐举兮，聊抑志而自弭。
指炎神而直驰兮，吾将往乎南疑。

览方外之荒忽兮，沛罔瀁而自浮。
祝融戒而跸御兮，腾告鸾鸟迎宓妃。
张咸池奏承云兮，二女御九韶歌。
使湘灵鼓瑟兮，令海若舞冯夷。
玄螭虫象并出进兮，形蟉虯而逶蛇。
雌蜺便娟以增挠兮，鸾鸟轩翥而翔飞。
音乐博衍无终极兮，焉乃逝以徘徊。
舒并节以驰骛兮，逴绝垠乎寒门。
轶迅风于清源兮，从颛顼乎增冰。
历玄冥以邪径兮，乘间维以反顾。
召黔赢而见之兮，为余先乎平路。
经营四方兮，周流六漠。
上至列缺兮，降望大壑。
下峥嵘而无地兮，上寥廓而无天。
视倏忽而无见兮，听惝恍而无闻。
超无为以至清兮，与泰初而为邻。
看梅归马上戏作
陆游（宋代）

江路疏篱已过清，月中霜冷若为情。
不如折向金壶贮，画烛银灯看到明。
湖南江西道中十首
刘克庄（宋代）

上封已失岳僧期，客问丹霞谢不知。
懒到登山临水处，始惊筋力减来时。
爱人堂为李几仲赋
苏过（宋代）

读书当读孔孟书，我饱尚可推其馀。莫求捷径拾青紫，口但澜翻腹空虚。

孔孟之功如药石，洗濯肝胃充肌肤。如农去莠植嘉谷，如行九折遇坦途。

我怜赤子在远域，疾痛不闻其叫呼。何当攘臂问民瘼，古之循吏谁为儒。

我观李侯少英特，闭门不曳侯王裾。诗书已误半世事，一割未信鸡牛殊。

弹冠小县何所为，长养善类恶者诛。作堂之名固有在，要使膏泽流海隅。

不愿力田频赐爵，不愿校雠归石渠。使我三年饭脱粟，活此千人为亲娱。
绕行遇猎
孙岩（宋代）

搜山炬火纵横飞，百兽猝起惊且驰。
出明入暗眼光乱，强者或脱弱者悲。
儿郎汹汹山粗匿，杀气随风撼松栎。
宋{左犭右足}韩獹不尽纵，齧索腾陵求赴敌。
清霜屡降草莽衰，相与即禽真汝时，
跳坡蓦涧殊未已，扶桑东面推红曦。
大矟将军山下住，摧颓略记衔枚路。
观汝角逐心悠悠，风枭旌斾何时休。
张丞见和次韵答之 其一
陈造（宋代）

中年赋远游，群仙谓匹敌。朅来吏海隅，笑死鹤背客。

昔人混屠酤，不取俗眼识。惟应赤城老，默许分半席。
题东滨画扇兼柬伯兄丰厓
朱朴（明代）

汉水汤汤蜀道难，彭城风雨隔江关。争如共结青山社，万壑千峰日往还。
咏怀 其六十
阮籍（魏晋）

驾言发魏都，南向望吹台。箫管有遗音，梁王安在哉！

战士食糟糠，贤者处蒿莱。歌舞曲未终，秦兵已复来。

夹林非吾有，朱宫生尘埃。军败华阳下，身竟为土灰！
频夜梦至南郑小益之间慨然感怀
陆游（宋代）

客枕梦游何处所，梁州西北上危台。
雪云不隔平安火，一点遥从骆谷来。
鹤谣八首
白玉蟾（宋代）

鹤者还丹之使兮洋洋，缟云衣兮玄绮裳，
唳以下兮郴阳。
窦仆射语
不详（唐代）

窦仆射，前为韦氏国㸙，后作公主邑丞。
梁山
李复（宋代）

梁山苍苍寒日低，武皇昔年留羽旂。
层宫突兀天上出，举手欲引仙人衣。
仙人不来怨空老，索莫时从东海归。
铜盘千里渡漳水，茂陵草荒秋萤飞。
和耘老弟韵 其一
虞俦（宋代）

雪意垂垂漫不收，预愁严凛压貂裘。十分果是滋农谷，一片何妨上酒舟。

天远雁飞难寄字，江寒鱼懒不吞钩。欲酬妙唱无佳思，岁恶诗人且罢休。
黄孝恭失官多作歌诗极于哀丽
宋庠（宋代）

秃翁无版出无轩，清藻千章愬旧冤。可惜骚人能设问，皇天终不答根源。
舟中口占
陆游（宋代）

养生妙理本平平，未可常谈笑老生。
业力顿消知学进，人情愈薄喜身轻。
鹤雏日长丹砂顶，岩溜时闻玉佩声。
最是扁舟暮归处，一川风月远相迎。
如梦令
姚若蘅（清代）

一夜小庭疏雨。添得绿苔如许。晓起自凭栏，几簇玉簪才吐。

无语。无语。闲看虫丝一缕。
秋夜有怀二首
罗公升（宋代）

稍稍暝色添，悠悠远山缩。
秋声何方起，余韵入修竹。
兴来不知痴，桥外一筇独。
灯光小市闹，人语深院肃。
惟应无归云，背向檐下宿。
柏林寺别王计部寺即李晋王葬所
杨巍（明代）

园陵今作寺，秋草向沙陀。事叹千年往，人怜两度过。

山川明霁雪，钟磬带烟萝。于此别知己，尊前意更多。
万上人将游三吴袖杼山居士赠言见过戏成两绝送之 其一
汪藻（宋代）

参得汤休五字禅，一瓶一钵去飘然。定知游历名山遍，吟入江湖万顷天。
和张直可投诗十首 其五
王洋（宋代）

牛衣泣卧伤君子，华衮高名亦丈夫。但使如云双翼在，它年九万是鹏图。
竹邻
释元肇（宋代）

虚怀似此君，所至爱为邻。寒影过墙绿，清风无俗尘。

恐孤栖凤侣，不作钓鱼身。昔有吟人癖，移家更苦辛。
家讯至知昭儿已就塾 其三
全祖望（清代）

平生所愿学，岂不在昌黎。独于训子诗，不为儿诵之。

遐哉善努力，固穷以为期。
杂咏一百首 其三十八 元载
刘克庄（宋代）

三千两钟乳，八百斛胡椒。不悟口中袜，犹贪掌上腰。
枫桥夜泊
释居简（宋代）

谁遣蒲牢吼夜阑，玉虫剪尽玉脂乾。高山流水易为赏，求赏此声人独难。
念奴娇
黄宰（宋代）

三光五岳，孕乾坤英彩，非金非玉。赫赫岩岩真相种，来驾横空仙鹄。十万儿童，和丰堂下，齐指梅山祝。黑头难老，岁寒苍桧修竹。
须信自家有传，中庸一卷，是长生真箓。借问洛阳归去後，几度桃开桃熟。十九年间，梦回天上，再见棠阴绿。相将促觐，已闻沙路新筑。
谢元功惠茶
强至（宋代）

长卿病肺渴欲死，宰予寝兴昼复浓。
绿云杯面呷未尽，已觉清液生心胸。
鸭脚粟
王佐（汝学）（明代）

五谷皆养生，不可一日缺。谁知五谷外，又有养生物。

茫茫大海南，落日孤凫没。岂有万亿足，陇亩生倏忽。

初如凫足撑，渐见蛙眼突。又如散细珠，钗头横曲屈。

草部非所同，谷部颇公共。乃知天地心，养人非一种。

三月方告饥，催租如雷动。小熟三月收，足以供迎送。

八月又告饥，百谷青在陇。大熟八月登，恃此以不恐。

琼民百万家，菜色半贫病。每到饥月来，此草司其命。

闾阎饱饭饼，上下足酒浆。岂独济其暂，亦可赡其常。

薏苡名珍珠，虚名误忠良。荑稗虽可食，苟且充饥肠。

若与此方驾，二物当服厢。草部在所珍，强名之曰粟。

持此问司穑，可曾在所属。
南康刘尉于厅事之东开轩曰清濑盖取其前松声然也
曾丰（宋代）

坐曹在西退食东，一间然尔万不同。彼无乃俗饱吾聒，此不胜幽醒我聪。

不律不吕自中节，非夔非襄谁传宗。意其金沙澒磅礴，否则银汉鍧穹窿。

开窗即之辨所以，老松不受风所攻。松莫之禦非自暴，风无所争不相容。

二者无心一有感，自然成声关大通。混沌之窍君之耳，松风触处天机融。

声之真者非固有，况复流归形似中。潺潺㶁㶁盖其似，得真忘似君新功。

更收吾耳听以气，一扫从前真似空。
依韵酬毋湜推官
范仲淹（宋代）

圣门非入室，文阵敢争盟。
不意栖云阁，何才隶月卿。
珍群怜未至，霄鹗引修程。
直舍有仙味，秘庭无俗声。
午阴宫树绿，宵刻禁锺清。
奉製歌三秀，称觞听六英。
恩辉孤易感，交结淡难成。
新发鉴中改，旧山天际横。
缨思渔父濯，春伴隼旟行。
桃浪观秦塞，薰风省舜城。
几多兴废迹，重叠古今情。
进退思先觉，蹉跎畏后生。
见诒如美衮，欲报管英琼。
净揖澄江练，高窥抉露茎。
复惊闻正始，终仰辅登闳。
好励图南志，翱翔览四瀛。
六月二十七日望湖楼醉书五首
苏轼（宋代）

黑云翻墨未遮山，白雨跳珠乱入船。
卷地风来忽吹散，望湖楼下水如天。

放生鱼鳖逐人来，无主荷花到处开。
水枕能令山俯仰，风船解与月裴回。

乌菱白芡不论钱，乱系青菰裹绿盘。
忽忆尝新会灵观，滞留江海得加餐。

献花游女木兰桡，细雨斜风湿翠翘。
无限芳洲生杜若，吴儿不识楚辞招。

未成小隐聊中隐，可得长闲胜暂闲。
我本无家更安往，故乡无此好湖山。
石门洞
楼钥（宋代）

扁舟百里莲城回，青山中断立两崖。
清都虎豹隐不见，但见阊阖排云开。
峰回失喜大飞瀑，声震万壑惊春雷。
掀髯目极九霄外，玉虹千丈飞空来。
一冬青女靳天雪，不知聚此山之隈。
传闻神龙卧其上，宝藏击碎真琼瑰。
胸中先自无尘埃，到此更觉心崔嵬。
天风为我噀空翠，春水泻入骚人怀。
谪仙曾来写胜句，刘郎又为开天台。
我惭笔无挽牛力，醉墨满壁谁为裁。
或言龙湫更奇绝，雁山高处深云埋。
我方携筇往寻访，未知比此何如哉！
题云峰齐云阁示住山思达二绝
胡寅（宋代）

舒卷高低晴复阴，澹然无滓亦无心。
不知底处相齐得，且倚危栏一散襟。
九日偕成均同官北山登高二首
喻良能（宋代）

轻霞朝日两微茫，沙路骎骎十里强。
照水有情枫叶赤，倚崖无数菊花黄。
兴酣争举凌云笔，醉熟重浮滟海觞。
明日蝶愁人亦懒，未须归去苦匆忙。
赠别石首尉胡廷直
曾丰（宋代）

士之所忌忌无末，吾已与交不轻绝。
士之所贵贵有初，吾未与交不轻结。
岁在戊申五月间，中都始识胡廷直。
经史子集蟠屈胸，甲兵钱谷澜翻舌。
好贤先主未顾庐，负气买臣犹诣阙。
姑调南昌一尉归，斗升可养子真节。
功名奋意笔砚间，解后撙斋谈不辍。
烹茶略与论源流，秦未焚书道先裂。
学统况承八代衰，向之裂者殆磨灭。
纷纷唐士学古文，仅仅韩公得真诀。
口传心授门人谁，刘叉皇甫湜张籍。
十人摹仿九失真，诀中妙处容有说。
射御书数学发蒙，忠孝友悌士归洁。
探微尤要善扩充，持满不妨徐发越。
江山岷山根本殊，风行水上波澜别。
兹其为诀不亦真，韩公所秘吾其抉。
君归紬绎细自参，闭门造车出合辙。
更省兰台大声华，何如麟阁小勋烈。
卫霍倘能恢土疆，渊云当为勒碑碣。
时有卫霍无渊云，于汉往往未为缺。
方秘监允迪挽诗二首 其一
刘一止（宋代）

声名三纪在中州，身到蓬山最上游。笃行岂惟今代少，摛辞仍向古人求。

独嗟宣室催归晚，不料漳滨卧病留。慷慨严尤三策在，暮年谁识子心忧。
次密印精蓝光上人韵二首 其一
叶颙（元代）

蔬饭度春秋，何心向外求。但能存取舍，自足绝恩雠。

岁月惊青鬓，风霜变白头。腾腾常任运，无果亦无脩。
送穆上人归凤山兼简仲深
释行海（宋代）

客亭杨柳思悠悠，隔岸青山是越州。
风急片帆飞鸟外，一江烟雨结春愁。
和余子美春日缓步
黄公度（宋代）

道屈时危且茹藜，不妨去鲁尽迟迟。
一轩容膝分蓝宇，十里携迟闯麦岐。
杜老皓头真可惜，陶潜知命更奚疑。
干戈淮上无消息，愁绝南山独步时。
七国
邵雍（宋代）

七国纵横事可明，苏张得路信非平。
当初天下如何尔，市井之人为正卿。
徐少卿挽词
楼钥（宋代）

所至多遗爱，丹丘最有声。
奉常千载久，攀恋一城倾。
已恨数离别，宁知隔死生。
湖边旧门巷，一到一心惊。
和卢叔才食蛹
葛立方（宋代）

开箔团团雪满床，桃浆洒尽煮兰汤。
微躯分合葬君腹，报答君家三亩桑。
卒岁感述 其四
杨思圣（明代）

天运有代谢，富贵易汨没。鄙哉何者翁，专欲事虚喝。

我闻至人训，真乐在寂寞。腐鼠良可掷，荣名焉足托。
老景
陆游（宋代）

老景虽无几，为农尚有余。
曾传种鱼术，新得相牛书。
黍酒时留客，菱歌或起予。
平生湖海志，高枕看严徐。
司马温公挽诗五首
孔武仲（宋代）

鼎鼐华元老，朝廷倚上台。
除疴得针砭，作解有风雷。
尚冀松椿寿，谁令柱石摧。
英灵参列宿，余惠在春台。
閒居杂咏三十二首·夫妇
陈淳（宋代）

夫妇亦大端，乾男而坤女。
一言在有别，不可欲败度。
耄志十首
刘克庄（宋代）

京华汩没易忘归，欲去还如鸟着{左米右离}。
但见朝臣均着诏，未闻御制送行诗。
执殳昔慕前驱伯，弃扇今如失宠姬。
白首渔翁空感慨，当时饯空半皋夔。
雨中同邹德饭白云庵
韩元吉（宋代）

懒惰已成癖，幽寻湖上台。
应知千里近，动作半年来。
一径草仍碧，两山梅未开。
犹怜冲雨湿，路入乱云堆。
喜眷属至自广州兼怀咏轩弟高州 其一
文星瑞（清代）

才别已三月，今来又一方。风霜惊岁晚，弱小虑途长。

未见情偏切，相逢话转忘。翻思前夕梦，江路月茫茫。
书玻璃泉壁
曹勋（宋代）

秋夕淮天不肯明，壮怀冲斗若为情。
卧闻隔水吹三弄，又喜孤城报五更。
贺新郎
辛弃疾（宋代）

高阁临江渚。访层城、空余旧迹。黯然怀古。画栋珠帘当日事，不黯朝云暮雨。但遗意、西山南浦。天宇修眉浮新绿，映悠悠、潭影长如故。空有恨，奈何许。

王郎健笔夸翘楚。到如今、落霞孤鹜，竞传佳句。物换星移知几度，梦想珠歌翠舞。为徙倚、兰干凝伫。目断平芜苍波晚，快江风、一瞬澄襟暑。谁共饮，有诗侣。
驿亭小憩遣兴
陆游（宋代）

淡日微云共陆离，曲阑危栈出参差。
老松临道阅千载，杜宇号山连四时。
汉水东流那有极，秦关北望不胜悲。
邮亭下马开孤剑，老大功名颇自期。
霉后
叶茵（宋代）

半日断梅雨，两山生火云。
窗明书少蠹，壁润帐多蚊。
无计清时暑，何心解世纷。
追思河朔辈，倚箑对炉熏。
奉和江沖陶居二十韵
汪炎昶（宋代）

割云石棱铦，缠藤松骨槁。
少华且未登，昌黎应绝倒。
觉如周居士圆相赞
释普济（宋代）

一片虚凝绝谓情，眼横鼻直强图形。
不如不觉全声色，骂得毗耶老净名。
句 其十九
苏庠（宋代）

迎春不负千金诺。
城西二首
韩维（宋代）

绣鞅金羁十里尘，共传恩诏乐芳辰。
千重翠木开珍圃，百尺朱芳压宝津。
御麦初长遮雊雉，宫花未识骇游人。
自怜穷僻看山眼，来对天池禁御春。
偈颂六十首
释昙华（宋代）

去时冒雨连宵去，回来带水又托泥。
自怪一生无定力，寻常多被业风吹。
弟观喜董稼山至有诗因次韵二首
陈著（宋代）

误辱高轩访子云，须知我自是玄真。
石心已落千寻海，霜鬓难留一发春。
门外道途新旧眼，兵前朋友死生身。
如今聚首休轻别，他日黄金枉铸人。
和吴行甫雨雹韵 其一
许衡（元代）

山风突起凌碧虚，怪状奇态成须臾。惊风急雨迸飞雹，飘骤散落千万珠。

半空光冷掣电火，平地声走轰雷车。神龙奋怒乃若此，不识造化将何如？

默知嘉禾半漂没，坐看积潦横穿窬。小民咨嗟复愁叹，谩执俗议尤当途。

当途于今藐房杜，机略自知天下无。有才足使人羡慕，有势足使人奔趋。

暇考阴阳论调燮，暇纾徵敛矜号呼。今年金缯满千驮，明年好上登封书。
江上为韩毅伯访得便舟
王炎（宋代）

铜墨缠腰雪上头，人生一饱亦难谋。
天明忽暗酿梅雨，风暖又寒催麦秋。
老矣不堪时节换，粲然方幸故人留。
白云呼去淮山住，强为江边问买舟。
过哈密
王曾翼（清代）

新疆南北此交冲，风土清嘉内地同。碧涨瓜田渠汩汩，翠翻麦浪野芃芃。

花门夹道瞻熊轼，柳色沿堤引玉骢。小憩征骖倾艾酒，客中佳节度天中。
咏史 其三
靳荣藩（清代）

南国烟花势已销，鼓声又杂浙江潮。孤臣不采西山蕨，肯负生徒待柳桥。
畴依
王柏（宋代）

生民以来，未有孔子。
金声玉振，始终条理。
五经之道，天地同流。
立此人极，万世东周。
春日登大悲阁二首
钱惟治（宋代）

袅霞披迥殿，香雾拥轻帘。
晓花歌静院，芳树捧晴簷。
扬州纪游
洪繻（清代）

扬州风景名古今，我渡大江随处寻。二十四桥无可问，虹桥烟月尚沉沉。

剪风横渡大江水，又渡瓜洲四十里。侧看文峰宝塔湾，兼行淮浦伊娄市。

乘舟直向广陵城，胜概淮东居上程。蘼芜城北隋堤草，冷落城中玉观琼。

隋炀已渺雷塘路，史公尚见梅花墓。小金山傍瘦西湖，湖心寺对湖边渡。

蜀冈蜀井邵伯阡，风流尚在欧苏先。三分明月二分柳，第一平山第五泉。

我行已过竹西远，我来无复珠帘捲。青楼早绝扬州梦，迷楼不见隋家苑。

淮南江北接邗沟，城东一水入真州。夫差阿◆豪华歇，祇有杨花逐水流。

离宫别馆居何许，邗江亦失芙蓉渚。萤火已非古昔光，鸡声漫说陈隋语。
陈紫微赴召 其二
释居简（宋代）

苦心如檗凛于冰，赢得冲冠雪一簪。千载四明登陆处，三生五月度泸心。

清泠烈暑生秋思，谐协凉薰入正音。今日惮公如惮黯，试看塞柝夜沈沈。
玉壶冰
钱众仲（唐代）

冬律初阴结，寒冰贮玉壶。霜姿虽异禀，虹气亦相符。

对月光宜并，临池影不孤。贞坚方共济，同处岂殊途。

色莹连城璧，形分照乘珠。提携今在此，抱素节宁渝。
寄梵天上方政侄
释智圆（宋代）

一讲更无事，悠然自不群。
闲情江上月，孤迹槛前云。
径冷秋苔合，杉寒宿鸟分。
涛声旦暮近，应向出禅闻。
和陈长茜休致二首 其二
吕陶（宋代）

进取虽系时，退藏亦在道。傥与志不会，须惜流年老。

不知笑君拙，知者羡君早。知与不知间，恶在惬予抱。

得无钧石重，失乃锱铢少。明镜洗无心，向谁论丑好。
次韵叶守端午西湖曲水 其五
苏过（宋代）

叔度平生挠不浑，注之不满挹无痕。甘棠讼息篮舆晚，目送牛羊自下村。
悼赵提干
孙应时（宋代）

伟岸佳公子，功名早自强。力臻门户立，学务本源长。

命服空遗像，斑衣负北堂。增辉赖金友，笔墨妙揄扬。
朝鸡王乐道
司马光（宋代）

小鸡距短双翅垂，广场勇门无所施。
清晓长鸣独先众，朝者恃此能知时。
星河满天月光白，东望扶桑悄无色。
一声高兴耳目醒，四远群阴俱避易。
陋巷人疏烟火稀，永夜沈沈钟鼓微。
闻之徐起就盥栉，颠倒不复忧裳衣。
君家迥居北城曲，阿阁岧峣日鸣玉。
萧萧风雨得司晨，不使无功吸君粟。
癸亥春夜泊娄江哭徐子元晦四首 其二
何允泓（明代）

一自夷氛起大东，仪图牖户与家同。犬羊敢蚀金瓯限，虮虱空劳田舍翁。

卜式异时真许国，弦高他日岂论功。王师行报收辽海，一盏吾当酹殡宫。
花心动•早秋客思
彭孙遹（清代）

几阵西风，凉气满、林下乍收残暑。极目江天，蹴雪惊沙，千里迢遥吴楚。

殷勤谢茱萸湾水，为侬好、向秦溪去。还恐怕、关山重叠，双鱼无据。

冉冉年光欲暮。正思归未得，含情谁语。待折疏华，寄取一枝，又远隔层城路。

倚楼人听断肠声，惊秋客到伤心处。江南梦、一曲潇潇暮雨。
追赋秋浦
陈文蔚（宋代）

我为秋浦游，欲访秋浦迹。
及已到此邦，秋浦无处觅。
或云百里间，始见江祖石。
或云江祖石，止在齐山侧。
地形著山川，记载肯文籍。
父兄世流传，论且不可覈。
况出形器表，理可俄而测。
所以圣人心，贵在於默识。
不然差毫釐，千里成舛忒。
想今锦鷤鸟，欲见已不得。
试听白猿吟，傥能喧夜寂。
追和渊明贫土诗七首
刘黻（宋代）

静对松竹枝，一尘无相干。
饮酒不至醉，读书匪求官。
畦瘠多种菊，采采亦可餐。
衣冠背时样，笔砚同岁寒。
但求圣贤心，肯效儿女颜。
纷纷往来者，笑我柴门关。
思北山
王安石（宋代）

日日思北山，而今北山去。
寄语白莲庵，迎我青松路。
烧得丹成似日红别来人世领春风谁知非色非空界鼻管掀天便不同
虞堪（明代）

罗浮梦里玉人遥，湘水春深泣翠绡。喻得空王无上法，诸天随喜作香飘。
减字木兰花（子寿母）
陈克（宋代）

阆风玄圃。阳羡溪头山好处。郁郁匆匆。胜日尊罍笑语中。

十分芳酒。鹤发初生千万寿。乐事年年。弟劝兄酬阿母前。
无题
赵汝燧（宋代）

人与春俱老，花因雨易残。天涯云万里，肠断倚栏干。
遗虎皮谢
赵汝谠（宋代）

龙岩县令亦好奇，腊月赠我生虎皮。霜牙电睛已寂寞，鹊形剪斑犹陆离。

最珍肩脊不受箭，须爪皆具无缺亏。革工入手硝使熟，软可寝藉忘其威。

想当枯草穷秋时，风皞谷震落日低。岂知与世玩文采，叹息摩挲为赋诗。
次韵牟监薄
方岳（宋代）

几携笔砚傍书林，吟到更寒月未沈。
有客忽从天禄至，人间便隔五云深。
谢客相过
陆游（宋代）

我力日愈衰，人事不敢倡。
穷巷春多泥，何以税客鞅？诸君顾何取，勤恳问亡恙。
赋诗代尺书，跂望徒悢悢。
赠蒋德言昆仲三首
袁燮（宋代）

我生亦何幸，佳友在邻墙。
道义共讲贯，心亲形迹忘。
迩来忽问阔，千里遥相望。
为别似未久，炎赫变飞霜。
岁月易因循，志士宜自强。
良心虞放逸，古人严范防。
及此閒暇日，书林撷其芳。
他年恢远业，云路观腾骧。
重九后一日樗仙召集静虚堂同嵩山赋
永忠（清代）

九月十日风物清，登高已罢心未平。陶公篱菊正烂漫，折简招我偕酒兵。

入门就坐不及语，但见椎碎黄泥罂。须臾二客各尽醉，澜翻舌楛公无听，或为炙輠或雕龙，水可使立山可行。

狂言那可遽如许，酒力张翕神遗形。墨妙诗清公不朽，我辈碌碌牛马走。

无忧有味老聃言，多闻见诃调御口。达观在昔南华庄，梦化蛱蝶恣翱翔。

吾侪醉耶抑非梦，或有真宰酣黄粱。霜风瑟瑟摇窗竹，主人送客镫影绿。

但愁醉尉问将军，月好天街不须烛。
百合诗 其四
释今严（明代）

不堪鶗鴂最先鸣，冒雨开残暑未清。檐卜将来何所似，优昙恐未有虚名。

白云只可自怡悦，流水翻能移性情。一自与君投分后，几多怀抱付他生。
次韵和叔问古风送曾吉甫提刑
程俱（宋代）

梦觉纸窗白，幽禽语匆匆。传呼动林野，楚歌已三终。

故人忽在眼，四牡来城东。闭门雀可罗，绕舍森蒿蓬。

如何不我遗，臭味固所同。昔别全盛日，华戎文轨通。

岂意丧乱后，晤言复相从。知君饱新得，敬慎过南容。

肃然气深稳，隐如匣藏锋。向来夸夺境，变灭毗岚风。

访旧半鬼录，荣衰等虚空。顾我老且病，齿摇头欲童。

念子方颍脱，如锥出囊中。会如金仆姑，犀兕贯七重。

光华得肤使，周咨广尧聪。黠虏将革面，天方诱其衷。

皇明并日月，尘雾不得蒙。遄归侍帏幄，海岳增深崇。

傥因东飞翼，一访白发翁。时哉不可失，决去如惊鸿。
次卿与余终日坐竹间以何人有酒身无事谁家多竹门可款为韵余得上七字 其六
周紫芝（宋代）

子猷爱竹者，起卧与竹俱。未知有何好，不可一日无。

我亦澹少欲，鸿毛视金珠。眇观霄壤间，无一可与娱。

眷言此青士，平生有葭莩。可怜杜中舍，羽林观万夫。
和陶渊明饮酒二十首 其三
方回（元代）

立功亦云可，于世能无情。屈体丧厥节，宁若埋我名。

极不过馁丧，馁丧胜饱生。是翁醉中语，细味足叹惊。

寄奴复典午，吾其无目成。
次韵范淳父送秦少章
苏轼（宋代）

宿缘在江海，世网如予何。
西来庾公尘，已濯长淮波。
十年淮海人，初见一麦禾。
但欣争讼少，未觉舟车多。
秦郎忽过我，赋诗如《卷阿》。
句法本黄子，（谓鲁直也。
）二豪与揩磨。
（其兄少游与张文潜。
）嗟我久离群，逝将老西河。
后生多名士，欲荐空悲歌。
小范真可人，独肯勤收罗。
瘦马识aa35耳，枯桐得云和。
近闻馆李生，（李廌方叔。
）病鹤借一柯。
赠行苦说我，妙语慰蹉跎。
西羌已解仇，烽火连朝那。
坐筹付公等，吾将寄潜沱。
次佩之汝彝登齐云岩联句诗韵
程敏政（明代）

倚天青孱颜，万古一幻化。斗参将可扪，雷雨或在下。

龙潭深叵测，虬木怪相亚。两崖神斧断，危壑鬼工驾。

峰笋拔地出，石髓袅空泻。名争武当胜，德可祝融娅。

剑锋秋发铏，宝气夕腾价。真祠故起宋，禹迹漏书夏。

帝游双凤骖，仙来五羊跨。心悭孙绰赋，目窘李成画。

云深鸡戒晨，风急虎司夜。磅礴奠兹土，阴晴悯予稼。

延生丹几熟，保境旗载祃。凭虚疑蜕骨，逃暑如拜赦。

舆论小吴粤，谁诗敌衡华。我病惭二疏，君才薄三谢。

共此乐溪山，陋彼事田舍。争席从雅俗，掉鞅笑荼蔗。

文旆惊忽淹，朝簪久同卸。登陟吾屡尝，厌饫子今乍。

倚徙诚多奇，应接恐难暇。守洞沙鹿嬉，献果野𤠔迓。

便当随所之，那复俟休假。醉招独鹤俱，吟遣六丁诧。

作铭镌薤书，削壁补苔罅。千里渺双瞩，万窍同一唶。

留宿分雾幌，归袖揖风榭。喜有黄庭坚，鸡坛正堪藉。
长安羁旅
孟郊（唐代）

听乐别离中，声声入幽肠。晓泪滴楚瑟，夜魄绕吴乡。

几回羁旅情，梦觉残烛光。
喜雪上王尹
赵鼎臣（宋代）

一封细札下明光，幕府匆匆夜促装。天子赐书追贾马，师臣草促拜龚黄。

东都已散随车雪，西雒初留听讼棠。三日造朝真未速，方须杞梓构明堂。
宿陇州龙门洞
吕谦恒（清代）

出郭沿青流，登高陟旷坦。远峰翳轻阴，奔峭若在眼。

望烟指衡茅，缘冈上修阪。入峡未卓午，云昏昼疑晚。

冰泉石齿冽，阴飙林鬣卷。移时闻奔雷，循崖见曲栈。

石色混空碧，青苍互瀰满。飞梦赴岩欹，浮杠凭索转。

渡涧更奇绝，危削愁步蹇。疑有避秦入，或藏兹洞馆。

楼卧听崩渹，欲寐还屡辗。松窗片月明，扪星信非远。
玉女迎春慢 封印日偶书
樊增祥（清代）

封了麟符，巡檐处、钿朵小梅开否。渐有春风入幔，水蘸鹅黄新柳。

女儿纤手。暂莫弄、一方红籀。花迎玉佩，香绕戟衣，帘卷清昼。

一年墨牒光阴，需头押尾，彀侬消受。此夕红莲幕里，不住银筝催酒。

牡丹开又。直暖过、西京烟九。好景娱人，只在海棠前后。
自吉泛舟入赣
彭汝砺（宋代）

我行欲从车，好风苦相招。谓言困行役，厌此道路遥。

骎骎四骆马，终日在岧峣。簿书更追随，精耗发欲焦。

乃复汎柏舟，锦幔兰为桡。是时春始和，暖风秀兰苕。

彼柳已青青，彼桃已夭夭。王事敢不修，我行歌且谣。

彼不知之者，谓我士也骄。不知非所知，我兹以逍遥。
饮中示子贤诸友七绝颇愧狂斐 其五
欧阳澈（宋代）

袍襟帽角走红尘，却扫穷经务日新。将相公侯本无种，未应不及卖浆人。
和寄龙长史
郭钰（元代）

扇外风尘素不干，湖光遥送酒船宽。锦笺传草春词好，银烛烧花夜枕安。

四海交游空老大，百年世事半悲欢。子真谷口深相忆，黄独无苗风雪寒。
中秋后二夜独坐
吴宽（明代）

不须把酒问青天，秋色平分恨稍偏。已觉初昏星渐密，难教既稍月长圆。

诗中蟋蟀依床下，江上芙蓉到槛前。更有桂花香可挹，虚堂独坐未成眠。
偈三首
释自贤（宋代）

一身高隐惟南岳，自笑孤云未是闲。
松下水边端坐者，也应随倒说居山。
拟过雪湖为霪雨所阻用前韵申意
谢迁（明代）

春昼沉沉积雨寒，两湖赢得水瀰漫。扁舟欲上须乘兴，介仆先驱代问安。

百五风光真不爽，九还丹术谅非难。华堂莫讶抠衣晚，墙角梅花想未残。
过房公湖临发广文载酒登南楼听隐士陈希逸弹
程公许（宋代）

湖荡匝城府，堤柳一长通。
森戟书漏永，闃如墟野。
掣铃三日留，郁郁殊寡悰。
登埤展遐眺，荡我磊磈胸。
沟畦磨衲丽，烟芜图采工。
广文一尊酒，邂逅清赏同。
慨昔石林老，小驻双旌红。
燕坐凫鹜退，行散龟鹤从。
得句陵子美，高世犹房公，
想此据胡休，长啸延清风。
想此蹑珠履，和月吸酒钟。
想此援采毫，醉题揖遥峰。
想此披绮裘，凭高目征鸿。
逸驾渺难追，风光为谁容。
空科翰黑香，披拂葭苇丛。
翠琰子由赋，正声响竹镛。
千年古徐州，绮疏贯晴虹。
过眼不再读，恨我性识蒙。
乔木噪晚鸦，低囘马首东。
绿绮有余韵，在之讯仙翁。
寒食
洪升（清代）

七度逢寒食，何曾扫墓田。
他乡长儿女，故国隔山川。
明月飞乌鹊，空山鸣杜鹃。
高堂添白发，朝夕泪如泉。
次韵王巩同饮王廷老度支家戏咏
苏辙（宋代）

白鱼紫蟹早霜前，有酒何须问圣贤。
上客远来工缓颊，双鬟为圣小垂肩。
新传大曲皆精绝，忽发狂言亦可怜。
莫怪贫家少还往，自须先办买花钱。
题斗山观
王仁裕（唐代）

霞衣欲举醉陶陶，不觉全家住绛霄。拔宅只知鸡犬在，

上天谁信路岐遥。三清辽廓抛尘梦，八景云烟事早朝。

为有故林苍柏健，露华凉叶锁金飙。
三衢道中三首 其一
张雨（元代）

大溪中道放船流，船压山光泻碧油。三百里滩攲枕过，买鱼酾酒下严州。
理菊
赵蕃（宋代）

携鉏乘夏雨，分菊待秋风。
幽事常关我，闲居不负公。
苔深连竹地，篱破接兰丛。
更约儿童辈，须勤灌溉功。
广平甸谓虏
彭汝砺（宋代）

四更起趁广平朝，上下沙陀道路遥。洞入桃源花点缀，门横苇箔草萧条。

时平主客文何缛，地大君臣气已骄。莫善吾皇能尚德，将军不用霍嫖姚。
石屏歌为商丘先生作
吴士玉（清代）

群峰奔云涌座隅，下有烟艇浮江湖。是何淋漓足元气，得非米家海岳图。

细看乃是浑成一片石，天然妙迹非人摹。昔闻巧匠斫山骨，未闻山水粉绘生石肤。

若云造物作狡狯，却愁混沌凿死将何如。万里烟云藏咫尺，壁开天地超寰区。

渔舟个个齐荡桨，烟波云岫聊相娱。我思米颠工画兼嗜石，整冠再拜以丈呼。

石之嶙峋足以壮笔势，画之奔峭与石争盘纡。石癖画巧两不灭，画留石上永永成形模。

君不见欧公当年石月屏，子美放歌穷虚无。又不见孤松溟濛石屏上，子瞻长句搜根株。

今公兹屏亦奇绝，愧无大手如两苏。
游灵芝僧房 其二
黄裳（宋代）

小径悠悠接水天，薰风谁对远师莲。吟看尤为湖山好，未肯忘怀便入禅。
与崔序老步月青玉峡漱玉泉坐瀑布之石桥天气
周必大（宋代）

剑峰有时折，瀑水有时竭。
我性等虚空，今古无生灭。
神鸡童谣
佚名（唐代）

生儿不用识文字，斗鸡走马胜读书。
贾家小儿年十三，富贵荣华代不如。
能令金距期胜负，白罗绣衫随软舆。
父死长安千里外，差夫持道挽丧车。
早秋登慈恩寺塔
欧阳詹（唐代）

宝塔过千仞，登临尽四维。毫端分马颊，墨点辨蛾眉。

地迥风弥紧，天长日久迟。因高欲有赋，远意惨生悲。
桂隐纪咏四十八首 其二十六 依绿亭
张镃（宋代）

月出烟暝时，水调谁家唱。短棹欲相寻，先经此亭上。